ಲಾಕ್ಡೌನ್ ಸಡಿಲಿಕೆ ನಂತರ ಅಂತಾರಾಜ್ಯ ಸಂಚಾರ ತಡೆಯಬೇಡಿ ಕೇಂದ್ರ ಸರ್ಕಾರ ದೆಹಲಿ: ಕೊರೊನಾದಿಂದಾಗಿ ಹೇರಿದ್ದ ಲಾಕ್ಡೌನ್ ಅವಧಿಯಲ್ಲಿ ಅಂತರ್ ರಾಜ್ಯ ಸಾರ್ವಜನಿಕ ಸಂಚಾರ ಮತ್ತು ಸರಕು ಸಾಗಣೆಗೆ ನಿಷೇಧ ಹೇರಲಾಗಿತ್ತು. ಲಾಕ್ಡೌನ್ನಲ್ಲಿ ಸಡಿಲಿಕೆ ತಂದ ನಂತರ ಸಾರ್ವಜನಿಕ ಸಂಚಾರ ಮತ್ತು ಸರಕು ಸಾಗಣೆಗೆ ಮುಕ್ತ ಅವಕಾಶ ನೀಡಲಾಗಿದೆ. ಈ ನಡುವೆಯೂ ಕೆಲವು ರಾಜ್ಯಗಳು ಸರಕು ಸಾಗಣೆಗೆ ಅಡ್ಡಿಯುಂಟು ಮಾಡುತ್ತಿರುವ ಹಿನ್ನೆಲೆ ಕೇಂದ್ರ ಸರ್ಕಾರ ಎಲ್ಲ ರಾಜ್ಯಗಳಿಗೂ ಅಂತರ್ ರಾಜ್ಯ ಮತ್ತು ಅಂತಾರಾಜ್ಯ ಸರಕು ಸಾಗಣೆಗೆ ಅಡ್ಡಿಪಡಿಸದಂತೆ ಹೇಳಿದೆ. ಕೇಂದ್ರ ಗೃಹ ಕಾರ್ಯದರ್ಶಿ ಅಜಯ್ ಭಲ್ಲ ಈ ಕುರಿತು ಮಾತನಾಡಿದ್ದು ಹಲವು ಜಿಲ್ಲೆಗಳಲ್ಲಿ ಸರಕು ಸಾಗಾಣಿಕೆಗೆ ಸಮಸ್ಯೆಯುಂಟಾಗಿರುವ ಕುರಿತು ಹೇಳಿದ್ದಾರೆ. ಹೀಗೆ ಮಾಡುವುದರಿಂದ ದೇಶದ ರಾಜ್ಯ ರಾಜ್ಯಗಳ ನಡುವಿನ ಆಹಾರ ಸರಪಳಿಗೆ ತೊಂದರೆಯಾಗುತ್ತದೆ. ಅಲ್ಲದೇ ಆರ್ಥಿಕತೆ ಮತ್ತು ಉದ್ಯೋಗಕ್ಕೂ ಇದರಿಂದ ಸಮಸ್ಯೆಗಳಾಗುತ್ತವೆ ಎಂದಿದ್ದಾರೆ. ಪತ್ರದ ಮೂಲಕ ಮಾಹಿತಿ ನೀಡಿರುವ ಭಲ್ಲ.. ಅಂತರ್ ರಾಜ್ಯ ಅಥವಾ ಅಂತಾರಾಜ್ಯದ ನಡುವೆ ಸಾರ್ವಜನಿಕರು ಅಥವಾ ಗೂಡ್ಸ್ ಸರಬರಾಜು ಪ್ರಕ್ರಿಯೆಯಲ್ಲಿ ಏರುಪೇರಾಗಬಾರದು ಎಂದು ಸ್ಪಷ್ಟನೆ ನೀಡಿದ್ದಾರೆ.